Kakadu

Kakadu (Cacatuidae) – papūginių paukščių (Psittaciformes) šeima.

 Aprašymas 
Tai stambios ir vidutinio dydžio papūgos, kurių kūnas nuo 30 iki 70 cm ilgio. Jų kumpi snapai užsilenkia žemyn veidinės dalies link, o stiprios kojos tinka laipioti ir sugriebti maistą. Kakadu yra vienintelės papūgos, turinčios plunksniškas vėduoklės formos skiauteres. Savo nuotaiką parodo pastatydamos ar nuleisdamos skiauteres.

Būdinga balta, juoda, rožinė ir geltona spalva, žalios nėra. Patinų ir patelių spalva vienoda, bet patelės mažesnės. Uodega trumpa, tiesi arba truputį suapvalinta.

 Paplitimas 
Paplitusios Australijoje, Indonezijoje, Naujosios Gvinėjos ir Filipinų salose.

 Gyvenimo būdas 
Perėjimo metu laikosi pulkais. Kai kurios rūšys kenkia pasėliams. Gyvenimo trukmė – 60-80 metų. Kai kurie porūšiai įrašyti į Tarptautinę raudonąją knygą.

Lizdą įsirengia uoksuose ar uolų plyšiuose, visada labai aukštai virš žemės. Stambiųjų rūšių dėtyje paprastai būna 2-3, smulkiųjų – 5-6 kiaušiniai.

 Laikymas 
Tai labiausiai namų sąlygomis auginami paukščiai. Labai prieraišios prie žmogaus, kuris jomis rūpinasi ir skiria daug laiko. Nors neturi sugebėjimų išmokti kalbėti, tačiau jas galima išmokyti pasakyti keletą dešimčių žodžių ar net trumpas frazes. Gali atlikti įvairius judesius, pasižymi artistiškumu, todėl dresuojamos pasirodymams cirke. Savo nepasitenkinimą išreiškia šūkčiojimu, gali būti labai kaprizingos ir kerštingos.

 Sistematika 
Šeimoje yra 20 rūšių.
 Pošeimis. Juodasnapės kakadu (Microglossinae)
 Gentis. Palminės kakadu (Probosciger)
 Juodoji palminė kakadu (Probosciger aterrimus)
 Pošeimis. Tamsiosios kakadu (Calyptorhynchinae)
 Gentis. Šalmuotosios kakadu (Callocephalon)
 Šalmuotoji kakadu arba Gang-gang (Callocephalon fimbriatum)
 Gentis. Nimfinės papūgėlės (Nymphicus)
 Nimfinė papūgėlė , arba Korela (Nymphicus hollandicus)
 Gentis.Juodosios kakadu (Calyptorhynchus)
 Pogentė. Raudonuodegės juodosios kakadu (Calyptorhynchus)
 Raudonuodegė juodoji kakadu (Calyptorhynchus (Calyptorhynchus) banksii)
 Žvilgančioji kakadu  (Calyptorhynchus (Calyptorhynchus) lathami)
 Bėnkso juodoji kakadu (Calyptorhynchus (Calyptorhynchus) magnificus)
 Pogentė. Geltonuodegės juodosios kakadu (Zanda)
 Juodoji geltonausė kakadu (Calyptorhynchus (Zanda) funereus)
 Juodoji baltauodegė kakadu (Calyptorhynchus (Zanda) latirostris)
 Juodoji baltaausė kakadu (Calyptorhynchus (Zanda) baudinii)
 Pošeimis. Baltosios kakadu (Cacatuinae)
 Gentis. Rožinės kakadu (Eolophus)
 Rožinė kakadu (Eolophus roseicapillus)
 Gentis. Inkos (Lophocroa)
 Inka (Lophocroa leadbeateri)
 Gentis. Tikrosios kakadu (Cacatua)
 Pogentė. Korelos (Licmetis)
 Ilgasnapė kakadu (Cacatua (Licmetis) tenuirostris)
 Plonasnapė kakadu (Cacatua (Licmetis) pastinator)
 Mažoji korela, arba plikaakė kakadu, (Cacatua (Licmetis) sanguinea)
 Filipininė kakadu (Cacatua (Licmetis) haematuropygia)
 Gofino kakadu (Cacatua (Licmetis) goffini)
 Solomonų kakadu (Cacatua (Licmetis) ducorpsii)
 Pogentė. Tikrosios kakadu (Cacatua)
 Didžioji geltonkuodė kakadu (Cacatua (Cacatua) galerita)
 Mažoji geltonkuodė kakadu (Cacatua (Cacatua) sulphurea)
 Akiniuotoji kakadu (Cacatua (Cacatua) ophthalmica)
 Molukinė kakadu (Cacatua (Cacatua) moluccensis)
 Didžioji baltakuodė kakadu (Cacatua (Cacatua) alba)

Kategorija:Kakadu